Ir-Regolament (KE) Nru 1655/1999 tal-Parlament Ewropew u tal-Kunsill
tad-19 ta'Lulju 1999
li jemenda r-Regolament (KE) Nru 2236/95 li jistabbilixxi r-regoli ġenerali għall-għoti ta' l-għajnuna finanzjarja Komunitarja fil-qasam ta' networks trans-Ewropej
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-ewwel paragrafu ta' Artikolu 156(1) tiegħu,
Wara li kkunsidraw il-proposta tal-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Wara li kkunsidraw l-opinjoni tal-Kumitat tar-Reġjuni [3],
Waqt li jaġixxu skond il-proċedura stabbilita f'Artikolu 251 tat-Trattat [4]
(1) Billi l-esperjenza fl-applikazzjoni tar-Regolament (KE) Nru 2236/95 [5] uriet li jeħtieġ isiru għadd ta' emendi fih;
(2) Billi huwa meħtieġ li jiġi faċilitat il-finanzjament ta' ċerti proġetti billi tiġi inkluża, fost forom oħra possibbli ta' għajnuna, kontribuzzjoni għall-formazzjoni ta' kapital għar-riskju; billi hija ħaġa ta' min jixtieqha li r-riżorsi finanzjarji provduti taħt ir-Regolament (KE) Nru 2236/95 jintużaw biex ikabbru kemm jista' jkun il-kontribuzzjoni mill-finanzi privati;
(3) Billi saff ta' kapital għar-riskju fil-pakkett finanzjarju ta' proġett jista' jikkontribwixxi biex proġetti ta' networks trans-Ewropej jingħataw spinta; billi l-provista ta' kapital għar-riskju għall-infrastrutturi trans-Ewropej, partikolarment fl-istadji bikrija tagħhom, hija limitata;
(4) Billi huwa approprjat li wieħed jippermetti l-parteċipazzjoni ta' kapital għar-riskju f'fondi ta' investiment li jikkonċentraw primarjament fuq li jipprovdu dan il-kapital għar-riskju fi proġetti ta' network trans-Ewropej sa 1 % ta' l-ammont globali għall-perjodu 2000 sa 2006 u dan biex tinkiseb esperjenza f'din il-forma ġdida ta' finanzjament; billi dan il-limitu jista' jiġi miżjud sa 2 % wara reviżjoni fit-tħaddim ta' dan l-istrument; billi huwa wkoll approprjat li wieħed jistħarreġ il-possibiltà ta' l-estensjoni tiegħu fil-ġejjieni;
(5) Billi xierqa, sabiex tiżdied it-trasparenza u jintlaqgħu l-aspettattivi għal proġetti jew gruppi ta' proġetti li jkollhom ħtiġiet finanzjarji importanti għal perjodu twil, li jsiru programmi multi-annwi indikattivi f'setturi jew oqsma speċifiċi; billi dawk il-programmi għandhom jagħtu indikazzjoni dwar l-ammont totali u annwali ta' appoġġ li jista' jiġi allokat għal ċertu perjodu għal proġett bħal dan jew grupp ta' proġetti, u li għandu jservi bħala referenza għad-deċiżjonijiet annwali biex tingħata għajnuna finanzjarja annwa mill-approprjazzjonijiet tal-budget, meta dawn jikkonformaw mal-programmi indikattivi multiannwi relevanti; billi, madanakollu l-ammonti annwali indikati f'dawn il-programmi ma jammontawx għal obbligi mill-budget;
(6) Billi l-proġetti jew il-gruppi ta' proġetti għandhom ikunu jistgħu jibbenefikaw minn deċiżjonijiet suċċessivi ta' għajnuna finanzjarja;
(7) Billi, fl-applikazzjoni għal appoġġ finanzjarju għal proġett, hija meħtieġa analiżi dettaljata ta' l-istimi dwar is-sorsi tal-kontribuzzjonijiet mill-Komunità u minn korpi nazzjonali, reġjonali u tal-gvern lokali, kif ukoll id-daqs tal-kontribuzzjonijiet finanzjarji mis-settur.
(8) Billi l-għajnuna finanzjarja mogħtija għandha tiġi kanċellata ħlief f'każi ġustifikati kif imiss jekk l-azzjonijiet konċernati ma jkunux inbdew sa ċerta data;
(9) Billi huwa meħtieġ li jiġu inklużi l-attivitajiet tal-Fond Ewropew għall-Investiment fost l-istrumenti finanzjarji Komunitarji li bihom l-azzjoni skond ir-Regolament (KE) Nru 2236/95 hemm bżonn li tkun koordinata.
(10) Billi l-Kummissjoni għandha tkun kapaċi ġġiegħel lill-benefiċjarji jipprovdu l-istimi dwar il-proġetti appoġġati taħt ir-Regolament (KE) Nru 2236/95 jew l-informazzjoni meħtieġa li tippermetti lill-Kummissjoni biex tagħmel l-istima tagħha;
(11) Billi d-Deċiżjoni tal-Kunsill 87/373/KEE [6] tistabbilixxi l-proċeduri għall-eżerċizzju tal-poteri konferiti lilha mill-Kunsill għall-implimentazzjoni ta' l-atti li hija tadotta; billi l-proċeduri stabbiliti f'dan ir-Regolament għandhom iqisu l-modifiki ta' l-arranġamenti eżistenti stabbiliti bil-ftehim inter-istituzzjonali jew bid-Deċiżjoni 87/373/KEE;
(12) Billi minħaba l-importanza tan-networks trans-Ewropej, huwa approprjat li jiġi inkluż fir-Regolament (KE) 2236/95, qafas finanzjarju fis-sens tal-punt 1 tad-Dikjarazzjoni mill-Parlament Ewropew, il-Kunsill u l-Kummissjoni tas-6 ta' Marzu 1995, ta' 4600 miljun EUR għall-implimentazzjoni tiegħu għall-perjodu mill-2000 sa l-2006.
(13) Billi huwa approprjat li l-Kunsill jeżamina jekk għandux ikompli jew jemenda l-miżuri taħt ir-Regolament (KE) Nru 2236/95 fid-dawl tar-rapport komprensiv imressaq mill-Kummissjoni qabel tmiem l-2006.
(14) Billi, matul il-perjodu transitorju mill-1 ta' Jannar 1999 sal-31 ta' Diċembru 2001, ir-referenzi kollha għall-euro għandhom jinqraw bħala referenzi għall-euro bħala unità monetarja kif imsemmi fir-Regolament tal-Kunsill (KE) Nru 974/98 tat-3 ta' Mejju 1998 dwar l-introduzzjoni ta' l-euro [7];
(15) Billi r-Regolament (KE) Nru 2236/95 għandu għalhekk jiġi emendat f'dan is-sens,
ADOTTAW DAN IR-REGOLAMENT:
Artikolu 1
Ir-Regolament Nru 2236/95 qed jiġi b'hekk emendat kif ġej:
1. Artikolu 2(2) għandu jitħassar.
2. Artikolu 3 għandu jitħassar.
3. Artikolu 4 għandu jiġi mibdul b'dan li ġej:
"Artikolu 4
Il-forom ta' għajnuna
1. Għajnuna Komunitarja tista' tieħu waħda jew ħafna minn dawn il-forom li ġejjin:
(a) il-ko-finanzjament ta' l-istudji relatati ma' proġetti, inklużi studji preparatorji, dwar il-fattibilità u l-valutazzjoni, u miżuri oħra ta' appoġġ tekniku għal dawn l-istudji. Il-parteċipazzjoni Komunitarja tista' b'mod ġenerali ma tiskorrix il-50 % ta' l-ispiża totali ta' studju.
F'każi eċċezzjonali, sostanzjati kif xieraq, fuq l-inizjattiva tal-Kummissjoni u bil-kunsens ta' l-Istat Membru konċernat, il-parteċipazzjoni Komunitarja tista' tiskorri l-limitu ta' 50 %;
(b) is-sussidji ta' l-interessi fuq is-self mogħti mill-Bank Ewropew għall-Investiment jew minn korpi oħra finanzjarji pubbliċi u privati. Bħala regola ġenerali, il-perjodu tas-sussidju m'għandux jiskorri l-ħames snin;
(ċ) il-kontribuzzjonijiet għal drittijiet għal garanziji għal-self mill-Fond Ewropew għall-Investiment jew istituzzjonijiet finanzjarji oħra;
(d) l-għotjiet diretti għall-investimenti f'każi ġustifikati kif imiss;
(e) il-parterċipazzjoni f'kapital għar-riskju għall-fondi ta' l-investiment jew impriżi finanzjarji komparabbli b'attenzjoni prijoritarja fuq il-provista ta' kapital għar-riskju għal proġetti ta' network trans-Ewropej u l-involviment ta' investiment sostanzjali mis-settur privat; din il-parteċipazzjoni tal-kapital għar-riskju m'għandhiex tiskorri l-1 % tar-riżorsi tal-budget taħt Artikolu 18. Skond il-proċedura speċifikata f'Artikolu 17, dan il-limitu jista' jiżdied sa 2 % mill-2003 fid-dawl ta' reviżjoni, li għandha tiġi ppreżentata lill-Parlament Ewropew u lill-Kunsill mill-Kummissjoni, dwar il-funzjonament ta' dan l-instrument.
Modalitajiet oħra għall-implimentazzjoni ta' din il-parteċipazzjoni f'kapital għar-riskju huma stabbiliti fl-Anness.
Il-parteċipazzjoni tista' ssir direttament fil-fond jew fl-impriża finanzjarja komparabbli jew fi struttura approprjata ta' investiment mħaddma mill-istess amministraturi tal-fond;
(f) L-għajnuna Komunitarja taħt il-punti mjnn (a) sa (e) għandha tiġi kombinata fejn ikun approprjat, biex tkabbar kemm jista' jkun l-istimulu provdut mir-riżorsi tal-budget li jkunu nħarġu, li għandhom jintużaw bl-aktar mod ekonomiku.
2. Il-forom ta' għajnuna Komunitarja msemmija taħt il-punti minn (a) sa (e) għandhom jintużaw selettivament biex iqisu l-karatterisitiċi speċifiċi tad-diversi tipi ta' network involuti u biex jiżguraw li din l-għajnuna ma toħloqx tgħawwiġ fil-kompetizzjoni bejn l-impriżi fis-settur konċernat.
3. Il-finanzjament ta' proġetti infrastrutturali tat-trasport matul il-perjodu msemmi f'Artikolu 18 għandu jintuża b'mod li mill-anqas 55 % jiġi dedikat lill-ferroviji (inkluż it-trasport kombinat) u massimu ta' 25 % lit-toroq.
4. Il-Kummissjoni għandha speċifikament tħajjar biex wieħed jirrikorri għal sorsi privati ta' finanzjament għal proġetti finanzjati taħt dan ir-Regolament fejn l-effett multiplikatur ta' l-istrumenti finanzjarji Komunitarji jista’ jitkabbar permezz ta' sħubija pubblika-privata. Kull każ għandu jiġi eżaminat individwalment mill-Kummissjoni, waqt titqies fejn ikun approprjat alternattiva possibbli finanzjata biss mir-riżorsi pubbliċi. Ikun meħtieġ l-appoġġ ta' kull Stat Membru konċernat għal kull proġett skond it-Trattat’."
4. F'Artikolu 5(3) għandu jiddaħħal is-sotto-paragrafu li ġej:
"Eċċezzjonalment, fil-każ ta' proġetti dwar il-posizzjonar u n-navigazzjoni tas-satelliti kif previst f'Artikolu 17 tad-Deċiżjoni Nru 1692/96/KE [8] l-ammont toali ta' l-għajnuna Komunitarja taħt dan ir-Regolament tista’ tlaħħaq l-20 % tat-total ta' l-ispejjeż ta' l-investiment mill-1 ta' Jannar 2003, wara reviżjoni.",
5. Għandu jidħol dan l-Artikolu li ġej:
"Artikolu 5a
Il-programm Komunitarju multiannwu indikattiv
1. Mingħajr preġudizzju għall-applikazzjoni ta' Artikolu 6 u biex titjieb l-effiċjenza ta' l-azzjoni Komunitarja, il-Kummissjoni tista’, b'konformità mal-proċedura stabbilita f'Artikolu 17, telabora skond is-setturi programm indikattiv multiannwu (minn issa l quddiem imsejjaħ "il-programm") fuq il-bażi tal-linji gwida msemmija f'Artikolu 155 tat-Trattat. Il-programm ikun ibbażat fuq applikazzjonijiet għal għajnuna finanzjarja taħt Artikolu 8 u jirrifletti, fost l-oħrajn, informazzjoni provduta mill-Istati Membri, b'mod partikolari l-informazzjoni li tidher f'Artikolu 9.
2. Il-programm għandu esklussivament ikun magħmul minn proġetti ta' interess komuni u/jew gruppi koerenti ta' proġetti ta' interess komuni, kif identifikati minn qabel fil-qafas tal-linji gwida msemmija f'Artikolu 155(1) tat-Trattat, f'oqsma speċifiċi li jkollhom ħtiġiet finanzjarji sostanzjali fuq perjodu twil.
3. Għal kull proġett jew grupp ta'proġetti msemmija fil-paragrafu 2 il-programm għandu jistabbilixxi l-ammonti indikattivi għall-għoti ta' l-għajnuna finanzjarja soġġetta għad-deċiżjonijiet annwali ta' l-awtorità tal-budget. Mhux aktar minn 75 % tar-riżorsi tal-budget taħt Artikolu 18 għandhom jintużaw għall-iskopijiet tal-programmi indikattivi multiannwi.
4. Il-programm għandu jservi bħala referenza għad-deċiżjonijiet annwali li jallokaw l-għajnuna Komunitarja għal proġetti fl-approprjazzjonijiet annwali tal-budget. Il-Kummissjoni għandha regolarment tinforma lill-Kumitat imsemmi f'Artikolu 17 dwar il-progress tal-programmi u dwar kull deċiżjoni meħuda mill-Kummissjoni fl-allokazzjoni ta' l-għajnuna Komunitarja għall-proġetti. Id-dokumenti sostantivi li jmorru ma'l-abbozz tal-budget preliminari tal-Kummissjoni għandu jkun fihom rapport dwar il-progress fl-implimentazzjoni ta' kull programm multiannwu indikattiv skond ir-Regolament Finanzjarju.
Il-programm irid jiġi eżaminat mill-ġdid, talanqas f'nofs il-perjodu jew fid-dawl tal-progress effettiv tal-proġett(i) jew il-grupp(i) ta' proġetti, u jekk ikun meħtieġ, rivedut skond il-proċeduri stabbiliti f'Artikolu 17.
Il-programm għandu wkoll jagħti indikazzjoni ta' sorsi oħra ta' finanzjament għall-proġetti konċernati, b'mod partikolari minn strumenti Komunitarji oħra u mill-Bank Ewropew ta' l-Investiment.
5. Fil-każ li jsir tibdil sostanzjali fl-implimentazzjoni tal-proġett(i) jew il-grupp(i) ta' proġetti, l-Istat Membru konċernat għandu jinforma lill-Kummissjoni mingħajr dewmien.
Il-modifiki ta' l-ammonti globali indikattivi stabbiliti mill-programm għall-proġett(i) jew grupp(i) ta' proġetti, li jistgħu jkunu meħtieġa wara dawn il-bidliet, għandhom jiġu deċiżi skond il-proċedura ta' Artikolu 17."
6. F'Artikolu 6 dan is-sotto-paragrafu li ġej għandu jiġi miżjud:
"1 a. Fl-implimentazzjoni ta' dan ir-Regolament, il-Kummissjoni għandha tiżgura l-konformità tad-deċiżjoni tagħha dwar l-għoti ta' għajnuna Komunitarja mal-prijoritajiet stabbiliti fil-linji gwida għad-diversi setturi stabbiliti skond Artikolu 155(1) tat-Trattat. Din għandha tinkludi l-konformità tagħhom ma’ kull ħtieġa li tista tiġi stabbilita f'dawn il-linji gwida f'termini ta' perċentwal ta' l-għajnuna Komunitarja totali."
7. Artikolu 8 għandu jinbidel b'dan li ġej:
"Artikolu 8
Is-sottomissjoni ta' applikazzjonijiet għal għajnuna finanzjarja
L-applikazzjonijiet għal għajnuna finanzjarja għandhom jitressqu lill-Kummissjoni mill-Istati Membri konċernati jew, bi ftehim ma'l-Istat(i) Membru(i), mill-impriżi jew korpi pubbliċi jew privati direttament konċernati. Il-Kummissjoni għandha tistabbilixxi l-ftehim ta' l-Istati Membri konċernati."
8. Artikolu 9(1)(a), it-tmien inċiż, għandu jinbidel b'dan li ġej:
"- pjan finanzjarju li jelenka, f'euro jew f'valuta nazzjonali, il-komponenti kollha tal-pakkett finanzjarju, inkluża l-għajnuna finanzjarja mitluba mill-Komunità, fid-diversi forom tagħha kif imsemmi f'Artikolu 4, u mill-korpi governattivi lokali, reġjonali u nazzjonali, kif ukoll minn sorsi privati, u l-għajnuna diġà mogħtija;"
9. Artikolu 9(2) għandu jinbidel b'dan li ġej:
"2. L-applikanti għandhom jipprovdu lill-Kummissjoni b'kull informazzjoni addizzjonali relevanti li tkun teħtieġ, bħalma huma l-parametri, il-linji gwida u l-ipoteżijiet li fuqhom l-analiżi dwar l-ispejjeż/benefiċċji tkun bażata…"
10. Artikolu 10 għandu jinbidel b'dan li ġej:
"Artikolu 10
L-għoti ta' għajnuna finanzjarja
B'konformità ma’ Artikolu 274 tat-Trattat, il-Kummissjoni għandha tiddeċiedi li tagħti għajnuna finanzjarja taħt dan ir-Regolament skond l-istima tagħha ta' l-applikazzjoni skond il-kriterji ta' l-għażla. Fil-każ ta' proġetti identifikati fil-programm indikattiv multiannwu relevanti stabbilit skond Artikolu 5a, il-Kummissjoni għandha tieħu d-deċiżjonijiet annwali biex tagħti l-għajnuna fl-ammonti finanzjarji indikattivi previsti f'dak il-programm. Fil-każ ta' proġetti oħra, għandhom jiġu adottati miżuri skond il-proċedura speċifikata f'Artikolu 17. Il-Kummissjoni għandha tgħarraf id-deċiżjoni tagħha direttament lill-benefiċjarji u lill-Istati Membri."
11. Artikolu 11(7) għandu jinbidel b'dan li ġej:
"7. In segwitu tal-proċedura stabbilita f'Artikolu 17, il-Kummissjoni għandha tistabbilixxi l-qafas proċedurali, l-iskeda dwar iż-żmien u l-ammonti għall-ħlas tas-sussidji fuq ir-rati ta' l-interessi, tiggarantixxi sussidji fuq il-premiums u tappoġġa taħt sura ta' parteċipazzjoni f'kapital għar-riskju, fil-fondi ta' investiment jew f'impriżi finanzjarji komparabbli li jkollhom attenzjoni prijoritarja iffukata fuq il-provista ta' kapital għar-riskju għal proġetti ta' network trans-Ewropej."
12. F'Artikolu 12:
(a) il-frażi introduttorja għall-paragrafu l għandha tinbidel b'dan li ġej:
"1. Biex jiġi garantit li l-proġetti finanzjati minn dan ir-Regolament jintemmu b'suċċess, l-Istati Membri u l-Kummissjoni, kull wieħed skond il-kompetenza tiegħu, għandhom jieħdu l-miżuri neċessarji biex:".
(b) it-tielet inċiż tal-paragrafu l jinbidel b'dan li ġej:
"- jirkupraw xi ammonti mitlufa bħala riżultat ta' irregolarità, inkluż l-interessi akkont minħabba l-ħlas tard, skond ir-regoli adottati mill-Komunità. Ħlief fejn l-Istati Membri u/jew l-awtoritajiet pubbliċi li jimplimentaw jagħtu prova li huma ma kinux responsabbli għall-irregolarità, l-Istat Membru għandu alternattivament ikun responsabbli għal rimbors ta' xi ammonti li jkunu tħallsu fejn ma kienx suppost."
(ċ) il-paragrafu 6 għandu jinbidel b'dan li ġej:
"6. Fil-każ ta' għajnuna Komunitarja mogħtija lil impriżi pubbliċi u privati jew lil korpi direttament konċernati, il-miżuri ta' kontroll għandhom isiru mill-Kummissjoni b’koperazzjoni ma l-Istati Membri, skond kif approprjat."
(d) il-paragrafu 7 għandu jinbidel b'dan li ġej:
"7. Il-korpi u l-awtoritajiet u l-impriżi pubbliċi jew privati jew il-korpi responsabbli direttament konċernati għandhom iżommu disponibbli għall-Kummissjoni d-dokumenti kollha li jkunu jiġġustifikaw l-ispiża fuq kull proġett għal perjodu ta' ħames snin wara l-aħħar ħlas għar-rigward tal-proġett."
13. F'Artikolu 13, għandu jiżdied il-paragrafu li ġej:
"2a. Ħlief f'każijiet ġustifikati kif imiss quddiem il-Kummissjoni, l-għajnuna mogħtija għal proġetti li ma jkunux inbdew fi żmien sentejn wara d-data li fiha jkunu mistennija li jibdew, kif indikat fid-deċiżjoni ta' l-għoti ta' l-għajnuna, din tiġi kanċellata mill-Kummissjoni."
14. Artikolu 14 għandu jinbidel b'dan li ġej:
"Artikolu 14
Il-koordinazzjoni
Il-Kummissjoni għandha tkun responsabbli għall-koordinazzjoni u l-koerenza bejn il-proġetti u l-programmi msemmija f'Artikolu 5a(1) li jkunu qegħdin isiru skond dan ir-Regolament u l-proġetti li jkunu qed isiru bl-għajnuna ta' kontribuzzjonijiet Komunitarji, tal-Bank Ewropew għall-Investiment, tal-Fond Ewropew għall-Investiment u ta' strumenti finanzjarji Komunitarji oħra."
15. Artikolu 15 għandu jinbidel b'dan li ġej:
"Artikolu 15
Il-valutazzjoni, il-monitoraġġ u l-istima.
1. L-Istati Membri u l-Kummissjoni għandhom jiżguraw li l-implimentazzjoni tal-proġetti taħt dan ir-Regolament tkun soġġetta għal monitoraġġ u valutazzjoni effettivi. Il-proġetti jistgħu jiġu adattati skond ir-riżultati tal-monitoraġġ u l-valutazzjoni.
2. Biex jiġi żgurat li l-għajnuna Komunitarja tintuża b'mod effiċjenti, il-Kummissjoni u l-Istati Membri konċernati għandhom b'mod sistematiku jagħmlu monitoraġġ tal-progress tal-proġetti, fejn ikun approprjat bil-koperazzjoni tal-Bank Ewropew għall-Investiment jew korpi approrjati oħra.
3. Meta tiġi riċevuta applikazzjoni għall-għajnuna, u qabel tapprovaha, il-Kummissjoni għandha tagħmel stima biex tqis jekk il-proġett ikunx jikkonforma mal-kondizzjonijiet u l-kriterji stabbiliti f'Artikoli 5 u 6. Fejn ikun meħtieġ, il-Kummissjoni għandha tistieden lill-Bank Ewropew għall-Investiment jew lil korpi approprjati oħra biex jikkontribwixxu f'din il-valutazzjoni.
4. Il-Kummissjoni u l-Istati Membri għandhom iqisu l-mod li bih il-proġetti u l-programmi jkunu twettqu u jqisu l-impatt ta' l-implimentazzjoni tagħhom, sabiex jiġġudikaw jekk l-għanijiet oriġinali jistgħux jintlaħqu, jew ikunux intlaħqu diġà. Din il-valutazzjoni għandha, fost l-oħrajn, tkopri l-impatt tal-proġetti dwar l-ambjent, waqt li tqis il-liġijiet Komunitarji fis-seħħ. Il-Kummissjoni tista’, wara li tikkonsulta lill-Istat Membru konċernat, titlob ukoll li l-benefiċjarju jipprovdi valutazzjoni speċifika fuq proġetti jew gruppi ta' proġetti mgħejjuna skond dan ir-Regolament, jew li jipprovdilha l-informazzjoni u l-għajnuna meħtieġa biex din tivvaluta dawn il-proġetti.
5. Il-monitoraġġ għandu jsir, fejn ikun pproprjat, b'referenza lejn l-indikaturi fiżiċi u finanzjarji. L-indikaturi għandhom ikunu relatati mal-karattru speċifiku tal-proġetti u l-għanijiet tiegħu. Dawn għandhom jitqiegħdu b'mod li jindikaw:
- l-istadju milħuq fil-proġett b'relazzjoni mal-pjan u l-għanijiet operazzjonali oriġinarjament stabbiliti,
- il-progress milħuq mil-lat maniġerjali u xi problemi relatati.
6. Meta tgħarbel l-applikazzjonijiet individwali għall-għajnuna, il-Kummissjoni għandha tikkunsidra r-riżultati ta' stimi u ta' valutazzjonijiet li jkunu saru skond dan l-Artikolu.
7. Il-proċeduri għall-valutazzjoni u l-monitoraġġ, kif previst fil-paragrafi 4 u 5, għandhom jiġu stabbiliti fid-Deċiżjonijiet li japprovaw il-proġetti u/jew fid-dispożizzjonijiet kontrattwali li għandhom x'jaqsmu ma'l-għajnuna finanzjarja."
16. Artikolu 16(1) għandu jinbidel b'dan li ġej:
"1. Il-Kummissjoni għandha tressaq rapport annwali dwar l-attivitajiet li jkunu twettqu skond dan ir-regolament quddiem il-Parlament Ewropew, il-Kunsill, il-Kumitat Ekonomiku u Soċjali u l-Kumitat tar-Reġjuni biex iqisuhom. Dan ir-rapport għandu jkun fih valutazzjoni tar-riżultati milħuqa bl-għajnuna Komunitarja fid-diversi oqsma ta' applikazzjoni, fil-qafas ta' l-għanijiet oriġinali, kif ukoll kapitolu fuq is-sustanza u l-implimentazzjoni tal-programmi multiannwi kurrenti, b'mod speċjali deskrizzjoni tar-reviżjonijiet provduti f'Artikolu 5a."
17. Artikolu 18 għandu jinbidel b'dan li ġej:
"Artikolu 18
Ir-riżorsi tal-budget
L-istruttura finanzjarja għall-implimentazzjoni ta' dan ir-Regolament għall-perjodu mill-2000 sa l-2006 għandha tkun ta' 4600 miljun EUR.
L-approprjazzjonijiet annwali għandhom ikunu awtorizzati mill-awtorità ta' l-budget fil-limiti tal-perspettiva finanzarja."
18. Artikolu 19 għandu jinbidel b'dan li ġej:
"Artikolu 19
Il-klawsola tar-reviżjoni
Qabel it-tmiem ta' l-2006 il-Kummissjoni għandha tressaq quddiem il-Parlament Ewropew u l-Kunsill rapport komprensiv dwar l-esperjenza li nkisbet mill-mekkaniżmi skond dan ir-Regolament għall-għoti ta' għajnuna Komunitarja, b'mod partikolari l-mekkaniżmi u d-dispożizzjonijiet stabbiliti f'Artikolu 4. Il-Parlament Ewropew u l-Kunsill, waqt li jaġixxu b'konformità mal-proċeduri stabbiliti fl-ewwel paragrafu ta' Artikolu 156 tat-Trattat, għandhom jistħarrġu jekk u taħt liema kondizzjonijiet il-miżuri previsti f'dan ir-Regolament għandhom jitkomplew jew jiġu emendati wara tmiem il-perjodu msemmi f’Artikolu 18"
19. Matul it-test, il-kelma "ecu" għandha tinbidel b "euro."
20. It-test li jidher fl-Anness ta' dan ir-Regolament għandu jiġi miżjud.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Il-punt 19 ta' Artikolu 1 għandu jidħol fis-seħħ fl-1 ta' Jannar 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta' Lulju 1999.